Inverted Jenny

Inverted Jenny (”ylösalaisin oleva Jenny”) on Yhdysvalloissa 10. toukokuuta 1918 julkaistu postimerkki, jossa merkin keskellä oleva kuva Curtiss JN-4 -lentokoneesta on ylösalaisin. Kyseessä on Yhdysvaltojen filateliahistorian tunnetuin virhepainama. Koska postimerkin keskikuva painettiin ensin, sen jälkeen kuvan kehys, niin itse asiassa kehys painettiin väärin päin eikä itse keskikuva. Virhepainamaa tiedetään olevan vain yksi 100 merkin arkki, joka tekee Inverted Jennystä yhden postimerkkeilyn kalleimmista kohteista. Yksittäinen Inverted Jenny -merkki myytiin Robert A. Siegelin huutokaupassa marraskuussa 2007 977 500 dollarin hintaan ja ennätys kalleimmasta yksittäisestä yhdysvaltalaisesta postimerkistä tehtiin, kun Inverted Jenny myytiin samassa huutokaupassa New Yorkissa 2 miljoonan dollarin hintaan marraskuussa 2023. Joulukuussa 2007 postituore Inverted Jenny myytiin 825 000 dollarilla. Neljän Inverted Jennyn ryhmä myytiin Robert A. Siegelin huutokaupassa lokakuussa 2005 2,7 miljoonalla dollarilla.

 Taustaa 

1910-luvun aikana Yhdysvaltain postilaitos teki useita kokeiluja postin kuljettamiseksi lentokoneilla ja päätti vihkiä palvelun virallisesti käyttöön 15. toukokuuta 1918 Washington D.C.:n, Philadelphian ja New York Cityn välisellä lentoreitillä. Postilaitos asetti postimaksuksi 24 senttiä, joka oli paljon korkeampi kuin silloinen 3 sentin postimaksu ykkösluokan postille. Postilaitos päätti myös julkaista tälle arvolle uuden postimerkin, joka painettiin isänmaallisesti puna-sinisin värein ja jonka kuvassa oli postinkantoon valittu kaksitasokone Curtiss Jenny.

Uuden postimerkin valmistelutyöt tehtiin kovalla kiireellä: painolaattojen kaiverrustyö alkoi 4. toukokuuta ja painaminen 10. toukokuuta (perjantai) poikkeuksellisesti 100 merkin arkeissa. Tavallisesti tuolloin painettiin 400 merkin eriä, jotka leikattiin 100 merkin arkeiksi. Koska merkistä tehtiin kaksivärinen, jokaiseen arkkiin tehtiin kaksi painatusta. Tämä oli virheitä aiheuttanut prosessi, jonka seurauksena oli tullut aiemmin muun muassa vuosina 1869 ja 1901 ylösalaisin painettuja merkkejä. Ainakin kolme arkkia löydettiin ja tuhottiin painatusprosessin aikana. Oletetaan, että vain yksi virheellinen sadan merkin arkki pääsi läpi tarkastusten.

Toimitukset postikonttoreihin alkoivat maanantaina 13. toukokuuta, jolloin useat keräilijät tietoisina mahdollisesta painovirheestä menivät paikallisiin postikonttoreihin ostamaan merkkejä virhemerkkien toivossa. Keräilijä W. T. Robey oli yksi heistä ja hän oli kirjoittanut 10. toukokuuta ystävälleen, että "olisi kannattavaa etsiä ylösalaisia merkkejä". 14. toukokuuta Robey meni postikonttoriin ostamaan uusia merkkejä ja kuten hän myöhemmin kirjoitti, hänen "sydämensä pysähtyi" virkailijan ojentaessa hänelle arkillisen virheellisesti painettuja merkkejä. Robey maksoi merkeistä ja pyysi nähdä muutkin arkit, mutta ne olivat normaaleja.

Päivän muut yksityiskohdat eivät ole kovin selviä, sillä Robey antoi niistä kolme toisistaan poikkeavaa lausuntoa myöhemmin, mutta hän alkoi ottaa yhteyksiä sekä postimerkkikauppiaisiin että toimittajiin kertoen löydöstään. Myös postin tarkastajat vierailivat Robeyn luona yrittäen ostaa merkit takaisin. Viikon kuluttua Robey kauppasi arkin tunnetulle philadelphialaiselle välittäjälle Eugene Kleinille 15 000 dollarista. Klein myi arkin heti Hetty Greenin pojalle "Eversti" Edward Howland Robinson Greenille 20 000 dollarilla.

Klein kertoi Greenille, että merkit olisivat arvokkaampia erillisinä kuin yhtenä arkkina. Green suostui neuvoon ja Klein pilkkoi arkin yhteen kahdeksan merkin sekä useaan neljän merkin ryhmään. Loput merkeistä myytiin yksitellen. Green piti itsellään useita merkkejä mukaan lukien yksi, jota säilytettiin hänen vaimonsa medaljongissa. Tämä medaljonki oli ensi kerran myynnissä Siegelin huutokaupassa 18. toukokuuta 2002. Sitä ei myyty huutokaupalla, mutta filatelialehdistö kertoi että se oli myyty myöhemmin yksityisesti tuntemattomaan hintaan. Ennen pilkkomista Klein merkitsi arkin kääntöpuolelle jokaisen merkin sijainnin arkilla. Tästä syystä yksittäiset merkit ja niiden sijainti on voitu jälkikäteen määritellä.

Filateelisessa kirjallisuudessa väitettiin pitkään, että seitsemän merkeistä on tuhoutunut tai varastettu, mutta yksi näistä seitsemästä merkistä tuli huutokauppamyyntiin kesäkuussa 2007. Useat muut merkeistä ovat vaurioituneet, muun muassa yksi pölynimuriin joutunut. Greenin vaimo ilmeisesti käytti yhtä merkeistä postitukseen ja se on ainoa tunnettu leimattu yksilö.

 Kuuluisa merkki 

Inverted Jenny oli Smithsonianin kansallisen postimuseon "Rarity Revealed" -näyttelyn vetonaulana vuosina 2007–2009. Kyseinen merkki kuului alun perin Benjamin K. Millerille, yhdelle varhaisimmista merkin omistajista, joka oli ostanut sen 250 dollarilla. Millerin merkki varastettiin 1977, mutta löytyi 1980-luvun alussa ilman ylärivin hammasteita. Tämä oli tehty, ettei merkkiä olisi tunnistettu varastetuksi Millerin merkiksi. Millerin varastettu merkki nosti muiden Inverted Jennyjen markkina-arvoa ylöspäin. Inverted Jennystä tunnetaan myös ainakin kolme väärennöstä. 

Marraskuussa 2006 floridalaisen Browardin piirikunnan äänestysvirkailijat kertoivat löytäneensä postiäänestyskuoreen liimatun Inverted Jennyn. Ääni oli hylätty sillä siinä ei ollut äänestäjän allekirjoitusta. Joulukuussa 2006 postimerkkiasiantuntijat tutkivat merkin ja totesivat sen väärennökseksi.

 Postimerkki populaarikulttuurissa 

 Simpsonien viidennen tuotantokauden ensimmäisessä jaksossa Homer Simpson löytää ja heittää menemään Yhdysvaltain itsenäisyysjulistuksen alkuperäisen kopion, Action Comicsin ensimmäisen numeron ja Stradivariuksen viulun. Homer löytää myös paikallisen postimerkkivaihtotapahtuman viiden sentin laatikosta täyden arkin Inverted Jennyjä. Hän heittää arkin menemään sanoen: "Lentokone on ylösalaisin!".
 Vuoden 1985 elokuvassa Wow! Mikä perintö! Richard Pryorin esittämän hahmon täytyy tuhlata 30 miljoonaa 30 päivässä saadakseen 300 miljoonan dollarin perintönsä. Hän ostaa Inverted Jennyn postimerkkikauppiaalta (joka väittää sen olevan "ainoa tunnettu yksilö") 1,25 miljoonalla dollarilla ja käyttää sitten sen postikortin lähettämiseen.

 Lähteet 

Luokka:Yhdysvaltalaiset postimerkit
Luokka:Yhdysvaltain historia
Luokka:1918